આપણા જાગ્રત મનના મુખ્ય ત્રણ ભાગ છે. મનસ, ચિત્ત અને બુધ્ધિ. મનસમાં દ્રષ્ટિ, શ્રવણ, સ્વાદ, સ્પર્શ જેવી જ્ઞાાનેન્દ્રિયોના મસ્તિષ્ક-કેન્દ્રો આવેલા છે. આપણે જ્યારે આંખો વડે કોઇ વસ્તુ જોઇએ છીએ ત્યારે તે વસ્તુનું ચિત્ર આંખોના નેત્રપટલથી સીધું માનસમાં આવેલા દ્રષ્ટિ જ્ઞાાનેન્દ્રિયના મસ્તિષ્ક-કેન્દ્રમાં આપાત થાય છે. અને ત્યારે આપણે તે વસ્તુને જોઇ શકીએ છીએ. આમ, આપણી સાચી ઇન્દ્રિયો આપણા આંખ, કાન, નાક જેવા અંગો નથી. આપણી ઇન્દ્રિયો મનસમાં આવેલાં મસ્તિષ્ક-કેન્દ્રો છે. જો મનસમાં આવેલું દ્રષ્ટિનું આ મસ્તિષ્ક-કેન્દ્ર ઈજા પામે તો આપણે આંધળા થઇ જઇએ ભલેને પછી આપણી આંખો સંપૂર્ણ તંદુરસ્ત હોય. હવે, મનસના મસ્તિષ્ક-કેન્દ્રો પર આપાત થતી આ ચિત્ર કે અવાજ જેવી સંવેદનાઓ મનસમાંથી ચિત્તમાં આવે છે. ચિત્ત મનનું એ ભાગ છે જ્યાં આ બધી સંવેદનાઓના પાછળના રેકોર્ડો સંગ્રહાયેલા હોય છે અને નવી સંવેદનાના રેકોર્ડ રચાય છે.